ରେଳ ମନ୍ତ୍ରଣାଳୟ
ଭାରତୀୟ ରେଳବାଇ ପକ୍ଷରୁ ମେ 12 ତାରିଖଠାରୁ ପର୍ଯ୍ୟାୟକ୍ରମେ ଆରମ୍ଭ ହେବ ଯାତ୍ରୀବାହୀ ସେବା
• 15 ଯୋଡ଼ା ସ୍ୱତନ୍ତ୍ର ଟ୍ରେନ  ଚାଲିବ
• ଶ୍ରମିକ ସ୍ପେଶାଲ ଅତିରିକ୍ତ ଚାଲିବ ଏହି ସେବା
• ସ୍ପେଶାଲ ଟ୍ରେନରେ ରହିଛି କେବଳ ପ୍ରଥମ, ଦ୍ୱିତୀୟ ଓ ତୃତୀୟ ଶ୍ରେଣୀ ଏସି ବଗି
• କେବଳ ଆଇଆରସିଟିସି ୱେବସାଇଟରେ ହେବ ଇ-ଟିକେଟ ବୁକିଂ
• ସର୍ବାଧିକ ଅଗ୍ରୀମ ଟିକେଟ ସଂରକ୍ଷଣ ଅବଧି 7ଦିନ ପର୍ଯ୍ୟନ୍ତ ରହିବ
• ସାଙ୍ଗରେ ଖାଦ୍ୟ ଓ ପାନୀୟ ଜଳ ନେଇ ଆସିବାକୁ ଯାତ୍ରୀଙ୍କୁ ପରାମର୍ଶ
• ଷ୍ଟେସନରେ ଥର୍ମାଲ ସ୍କି୍ରନିଂ ପାଇଁ 90 ମିନିଟ ଆଗରୁ ଯାତ୍ରୀ ପହଁଚିବା ଉଚିତ
• ଟ୍ରେନ ଭିତରେ କୌଣସି କମ୍ବଳ, ପରଦା ଓ ଚଦର ଦିଆଯିବ ନାହିଁ
• ନିଜସ୍ୱ ଚଦର ଆଣିବାକୁ ଯାତ୍ରୀଙ୍କୁ ପରାମର୍ଶ
ମେ 12, 2020 ଠାରୁ ଦେଶବ୍ୟାପୀ ପର୍ଯ୍ୟାୟକ୍ରମେ ଯାତ୍ରୀବାହୀ ଟ୍ରେନ ସେବା ଆରମ୍ଭ କରିବାକୁ ଭାରତୀୟ ରେଳବାଇ ନିଷ୍ପତ୍ତି ନେଇଛି । ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ସହିତ ରେଳ ମନ୍ତ୍ରଣାଳୟ ପରାମର୍ଶ କରିବା ପରେ ଏହି ନିଷ୍ପତି ନିଆଯାଇଛି । 15 ଯୋଡ଼ା ସ୍ୱତନ୍ତ୍ର ଟ୍ରେନ  କେତେକ ମାର୍ଗରେ ଚଳାଚଳ କରିବ 
ଅଟକି ରହିଥିବା ପ୍ରବାସୀ ଶ୍ରମିକମାନଙ୍କୁ ଯାତ୍ରା କରିବା ଲାଗି ମେ 1, 2020 ଠାରୁ ଚଳାଚଳ କରୁଥିବା ଶ୍ରମିକ ସ୍ୱତନ୍ତ୍ର ଟ୍ରେନ ବ୍ୟତୀତ ଏସବୁ ଟ୍ରେନ ଚଳାଚଳ କରିବ ।
ପରବର୍ତ୍ତୀ ପରାମର୍ଶ ଜାରି ନହେବା ପର୍ଯ୍ୟନ୍ତ ମେଲ/ଏକ୍ସପ୍ରେସ, ପାସେଞ୍ଜର ଓ ଉପନଗରୀୟ ଅଂଚଳ ଟ୍ରେନ ସେବା ବାତିଲ ରହିବ ।
ବର୍ତ୍ତମାନ ଚାଲିବାକୁ ଥିବା ସ୍ୱତନ୍ତ୍ର ଟ୍ରେନରେ କେବଳ ପ୍ରଥମ, ଦ୍ୱିତୀୟ ଓ ତୃତୀୟ ଶ୍ରେଣୀ ଏସି ବଗି ରହିବ । ସ୍ୱତନ୍ତ୍ର ଟ୍ରେନର ଟିକେଟ ମୂଲ୍ୟ ନିୟମିତ ରାଜଧାନୀ ଟ୍ରେନ ଭଳି  ରହିବ । ଆଇଆରସିଟିସି ୱେବସାଇଟ କିମ୍ବା ମୋବାଇଲ ଆପ ଜରିଆରେ କେବଳ ଅନଲାଇନ ଇ-ଟିକେଟ କରାଯାଇପାରିବ । ଉଭୟ ଆଇଆରସିଟିସି କିମ୍ବା ରେଳବାଇ ଏଜେଂଟଙ୍କ ଜରିଆରେ ଟିକେଟ ବୁକିଂକୁ ଅନୁମତି ମିଳିବ ନାହିଁ । ସଂରକ୍ଷିତ ଟିକେଟର ସର୍ବାଧିକ ସଂରକ୍ଷଣ ଅବଧି 7 ଦିନ ରହିବ ।
କେବଳ ସୁନିଶ୍ଚିତ ସଂରକ୍ଷିତ ଟିକେଟ ବୁକିଂ କରାଯାଇପାରିବ । ଆରଏସି/ୱେଟିଂ ଲିଷ୍ଟ ଟିକେଟ ଏବଂ ଟିକେଟ ଯାଞ୍ଚ କର୍ମଚାରୀଙ୍କ ଦ୍ୱାରା ଟ୍ରେନରେ ଟିକେଟ ବୁକିଂ ପାଇଁ ଅନୁମତି ମିଳିବ ନାହିଁ । କରେଂଟ ବୁକିଂ, ତତ୍କାଳ ଓ ପ୍ରିମିୟମ ତତ୍କାଳ ବୁକିଂ ହୋଇପାରିବ ନାହିଁ । ଅସଂରକ୍ଷିତ ବୁକିଂକୁ ଅନୁମତି ମିଳିବ ନାହିଁ ।
ଟିକେଟ ଭଡ଼ାରେ ଖାଇବା ଦର ସାମିଲ ହେବ । ଆଗୁଆ ଖାଦ୍ୟ ବୁକିଂ, ଇ-କ୍ୟାଟରିଂକୁ ମଧ୍ୟ ଅନୁମତି ମିଳିବ ନାହିଁ । ତେବେ, ସୀମିତ ସଂଖ୍ୟକ ଖାଦ୍ୟ ଓ ପ୍ୟାକ ହୋଇଥିବା ପାନୀୟ ଜଳ ଅର୍ଥ ପଇଠ ବଦଳରେ ଆଇଆରସିଟିସି ପକ୍ଷରୁ ଯୋଗାଇ ଦିଆଯିବ । ଟିକେଟ ବୁକିଂ ସମୟରେ ଯାତ୍ରୀମାନଙ୍କୁ ଏ ସଂକ୍ରାନ୍ତରେ ସୂଚନା ଯୋଗାଇ ଦିଆଯିବ ।
ଯାତ୍ରୀମାନଙ୍କୁ ସାଙ୍ଗରେ ଖାଦ୍ୟ ଓ ପାନୀୟ ଜଳ ନେଇ ଆସିବାକୁ ପରାମର୍ଶ ଦିଆଯାଉଛି । ଟ୍ରେନ ଭିତରେ ଦରକାର ପଡ଼ିଲେ ଅର୍ଥ ଦେଇ ସେମାନେ ଶୁଖିଲା, ପ୍ରସ୍ତୁତ ଖାଦ୍ୟ ଓ ପାଣି ବୋତଲ ପାଇପାରିବେ ।
ପ୍ରତ୍ୟେକ ଯାତ୍ରୀଙ୍କୁ ବାଧ୍ୟତାମୂଳକ ଭାବେ ସ୍କ୍ରିନିଂ କରାଯିବ ଏବଂ କେବଳ କରୋନା ଲକ୍ଷଣ ନଥିବା ଯାତ୍ରୀଙ୍କୁ ହିଁ ଟ୍ରେନରେ ଚଢ଼ିବା ପାଇଁ ଅନୁମତି ମିଳିବ ।
ସ୍ୱତନ୍ତ୍ର ଟ୍ରେନରେ ଯାତ୍ରା କରୁଥିବା ଯାତ୍ରୀମାନେ ନିମ୍ନୋକ୍ତ ସତର୍କତା ଅବଲମ୍ବନ କରିବେ:
କ) କେବଳ ସୁନିଶ୍ଚିତ ସଂରକ୍ଷିତ ଟିକେଟ ଥିବା ଯାତ୍ରୀମାନେ ଷ୍ଟେସନ ଭିତରକୁ ପ୍ରବେଶ କରିପାରିବେ ।
ଖ) ପ୍ରବେଶ ଏବଂ ଯାତ୍ରା ସମୟରେ ମୁଖା/ମାସ୍କ ପିନ୍ଧିବା ଯାତ୍ରୀଙ୍କ ପାଇଁ ବାଧ୍ୟତାମୂଳକ
ଗ) ଯାତ୍ରାର 90 ମିନିଟ ପୂର୍ବରୁ ଥର୍ମାଲ ସ୍କ୍ରିନିଂ ପାଇଁ ଯାତ୍ରୀମାନେ ଷ୍ଟେସନରେ ପହଁଚିବେ । କେବଳ ଲକ୍ଷଣ ନଥିବା ଯାତ୍ରୀଙ୍କୁ ଯାତ୍ରା ନିମନ୍ତେ ଅନୁମତି ମିଳିବ ।
ଘ) ଉଭୟ ଟ୍ରେନ ଏବଂ ଷ୍ଟେସନରେ ଯାତ୍ରୀମାନେ ସାମାଜିକ ଦୂରତ୍ୱ ଅବଲମ୍ବନ କରିବେ ।
ଙ) ଗନ୍ତବ୍ୟସ୍ଥଳରେ ପହଁଚିବା ପରେ ଯାତ୍ରୀଙ୍କୁ ସେଠାକାର ରାଜ୍ୟ/କେନ୍ଦ୍ର ଶାସିତ ପ୍ରଦେଶ ସରକାରଙ୍କ ଦ୍ୱାରା ଲାଗୁ କରାଯାଇଥିବା ସ୍ୱାସ୍ଥ୍ୟ ନିୟମକୁ ମାନିବାକୁ ପଡ଼ିବ ।
ଟ୍ରେନ ଛାଡ଼ିବାର 24 ଘଂଟା ପୂର୍ବରୁ ଅନଲାଇନ ଟିକେଟ ବାତିଲ କରିବାର ସୁବିଧା ମିଳିବ । ଟ୍ରେନ ଛାଡ଼ିବାର 24 ଘଂଟା ମଧ୍ୟରେ ଟିକେଟ ବାତିଲ ପାଇଁ ଅନୁମତି ମିଳିବ ନାହିଁ । ଟିକେଟ ବାତିଲ କଲେ ସମ୍ପୂର୍ଣ୍ଣ ଟିକେଟ ମୂଲ୍ୟର ଅଧା ଅର୍ଥ କଟାଯିବ ।
ରେଳ ଷ୍ଟେସନରେ ଅଲଗା ପ୍ରସ୍ଥାନ ଓ ପ୍ରବେଶ ଫାଟକ କରିବା ଲାଗି ଜୋନାଲ ରେଳବାଇଗୁଡ଼ିକୁ ସୂଚିତ କରାଯାଇଛି । ଯାହାଫଳରେ ଯାତ୍ରୀମାନେ ସାମ୍ନାସାମ୍ନୀ ଯିବାଆସିବା କରିବେ ନାହିଁ । ଟ୍ରେନ ଓ ଷ୍ଟେସନଗୁଡ଼ିକରେ ସାଧାରଣ ସାମାଜିକ ଦୂରତା ଦିଶାନିର୍ଦ୍ଦେଶ ଏବଂ ନିରାପତ୍ତା, ସୁରକ୍ଷା ଓ ସ୍ୱଚ୍ଛତା ନିୟମ ପାଳନ କରିବା ଲାଗି ଜୋନାଲ ରେଳବାଇଗୁଡ଼ିକୁ ପରାମର୍ଶ ଦିଆଯିବ ।
ସମସ୍ତ ଯାତ୍ରୀଙ୍କୁ ଆରୋଗ୍ୟ ସେତୁ ଆପ ଡାଉନଲୋଡ କରିବାକୁ ପରାମର୍ଶ ଦିଆଯାଉଛି ।
ଟ୍ରେନ ଭିତରେ ଯାତ୍ରୀମାନଙ୍କୁ କୌଣସି କମ୍ବଳ, ଚଦର କିମ୍ବା ପରଦା ଯୋଗାଇ ଦିଆଯିବ ନାହିଁ । ଯାତ୍ରୀମାନେ ନିଜେ ଚଦର ନେଇ ଆସିବେ ବୋଲି ପରାମର୍ଶ ଦିଆଯାଇଛି । ଏହି ଉଦ୍ଦେଶ୍ୟ ଲାଗି ଏସି ବଗି ଭିତରେ ତାପମାତ୍ରାକୁ ନିୟନ୍ତ୍ରିତ କରି ରଖାଯିବ ।
ପ୍ଲାଟଫର୍ମ ଭିତରେ କୌଣସି ଷ୍ଟଲ/ବୁଥ ଖୋଲିବ ନାହିଁ । ଟ୍ରେନ କଡ଼ରେ କେହି କିଛି ଜିନିଷ ବିକ୍ରି କରିପାରିବେ ନାହିଁ । ଯାତ୍ରୀମାନଙ୍କୁ ଅଯଥା ଯାତ୍ରା ନକରିବା ଲାଗି ପରାମର୍ଶ ଦିଆଯାଉଛି ।
କେନ୍ଦ୍ର ଗୃହ ମନ୍ତ୍ରଣାଳୟର ଦିଶାନିର୍ଦ୍ଦେଶ ଅନୁଯାୟୀ, କେବଳ ସୁନିଶ୍ଚିତ ସଂରକ୍ଷିତ ଇ-ଟିକେଟ ଥିଲେ ଷ୍ଟେସନରେ ପହଁଚିବା ଲାଗି ଯାତ୍ରୀ ଓ ସେମାନଙ୍କୁ ନେଇ ଆସୁଥିବା ଗାଡ଼ିକୁ ଅନୁମତି ମିଳିବ ।
Link of the Annexure: